མེ་ཏོག་ལྡུམ་རའི་ནང་གི་ཀླན་ཀ་ཞེས་པའི་བརྩམས་སྒྲུང་འདི་ནི་རྩོམ་པ་པོ་གླིང་མདུན་དཔལ་འབྱོར་ལགས་ཀྱིས་ལྡུམ་རའི་ནང་གི་མེ་ཏོག་ཁ་ཤས་ཀྱི་རྩོད་པའི་མེ་ལོང་ལས་གསལ་བའི་གཤིས་ཀ་སློང་སྐྲུན་བྱས་ནས།ལྡུམ་ར་འདིར་མེ་ཏོག་གཅིག་གཙུག་རྒྱན་བྱས་ཏེ་གཞན་རྣམས་ལ་མཐོང་ཆུང་དམའ་འབབ་བྱ་བའམ་ཡང་ན་གཅིག་ཕན་གཅིག་རོགས་ཀྱིས་མེ་ཏོག་སོ་སོའི་བཀྲག་མདངས་རྣམ་པར་རྒྱས་པའི་འཆམ་མཐུན་དྲོ་སྐྱིད་ལྡན་པའི་ལྡུམ་ར་ཞིག་གསོ་སྐྱོང་བྱེད་པའི་ལྟ་བ་མི་འདྲ་བ་གཉིས་ཀྱི་འགལ་ཟླ་དེ་རང་ཐག་གཅོད་རྒྱུ་དེ་ཡིན་པས།མཇུག་མཐར་ཨ་མ་གཡུ་སྒྲོན་གྱིས་མེ་ཏོག་ལྡུམ་ར་འདི་ནི་སྐྱེ་བོ་ཀུན་གྱིས་སྨོན་པའི་གནས་དང་གེ་སར་སྤྱོད་རྣམས་རྩེན་པའི་གནས་ལྟ་ན་སྡུག་པ་ཞིག་དགོས་ན་གཅིག་ཕན་གཅིག་རོགས་ཀྱིས་མེ་ཏོག་སོ་སོའི་བཀྲག་མདངས་རྣམ་པར་རྒྱས་པའི་འཆམ་མཐུན་དྲོ་སྐྱིད་ལྡན་པའི་ལྡུམ་ར་ཞིག་གསོ་སྐྱོང་བྱ་དགོས་པར་བརྗོད་པ་བརྒྱུད་ནས་དངོས་ཡོད་འཚོ་བའི་ཁྲོད་ཀྱི་ཕྲག་དོག་ང་རྒྱལ་དང་།མཐོ་འདོད་གྲགས་འདོད།ཁ་ཡག་ངོ་དགའ།གཞན་ལ་ཁྱད་གསོད་དམའ་འབེབས་སོགས་མཐུན་སྒྲིལ་དང་ཀུན་མཐུན་གྱི་གནོད་བྱེད་དུ་གྱུར་པ་དག་སུན་འབྱིན་དང་དགག་རྒྱག་གིས་མཐུན་སྒྲིལ་དང་འཆམ་མཐུན།འདྲ་མཉམ་སོགས་ནི་བདེ་སྐྱིད་དང་འཕེལ་རྒྱས་ཀྱི་རྩ་བ་ཡིན་པར་ཤུགས་ཀྱིས་བསྟན་ཡོད།རྩོམ་རིག་ནི་རིག་གནས་ཀྱི་ཆེས་འགྱུར་སླ་བའི་ཆ་དེ་ཡིན་པས།རིག་གནས་ཆ་གཞན་དག་དང་བསྡུར་ན་རིག་གནས་གཞན་གྱི་ཤུགས་རྐྱེན་ཐེབས་སླ་མོ་ཡིན།ཞེས་པ་ལྟར།མེ་ཏོག་ལྡུམ་རའི་ནང་གི་ཀླན་ཀལ་སྐབས་དེའི་རྒྱལ་ཕྱི་ནང་གི་རྩོམ་རིག་གིས་ཤུགས་རྐྱེན་ཐེབས་པ།བརྩམས་སྒྲུང་འདིའི་བརྗོད་བྱ་ལ་བོད་ཀྱི་སྔར་ཡོད་སྲོལ་རྒྱུན་བརྩམས་སྒྲུང་གི་བོད་བརྒྱུད་ནང་བསྟན་གྱི་ལྟ་སྤྱོད་མཚོན་པའི་བརྗོད་བྱ་ལས་གཡོལ་ནས་སྤྱི་ཚོགས་གསར་བའི་འཚོ་བ་དང་མི་ཕན་ཚུན་བར་གྱི་རྙོག་འཛིང་གི་འབྲེལ་བ་དང་ཐ་ཤལ་བའི་སྤྱོད་པ་དག་ལ་སུན་འབྱིན་དང་ཟུར་ཟ་བྱ་བའི་བརྗོད་བྱ་གསར་པ་ཞིག་བསྣན་ཡོད།